ПРИПРЕМА ЗА ЧАС БРОЈ 15

|  |  |
| --- | --- |
| **Наставна тема** | Почетно читање и писање |
| **Наставна јединица** | Глас и штампано слово Мм |
| **Тип часа** | Обрада градива |
| **Циљ часа** | Овладавање техником почетног читања и писања;  овладавање усменим изражавањем; посматрање и запажање. |
| **Очекивани исходи на крају часа** | На крају часа ученик ће бити у стању да:   * разликује изговорени глас и слово; разликује изговорене и написане речи; * препознаје и пише штампано слово Мм; * чита и разуме прочитано; * бира и користи одговарајуће речи у говору; * учествује у разговору поштујући уобичајена правила комуникације и пажљиво слуша саговорника. |
| **Наставне методе** | дијалошка, монолошка, демонстративна, илустративна |
| **Наставна средства** | Буквар, стр. 23 |
| **Облици рада** | фронтални, индивидуални |
| **Међупредметно повезивање** | Свет око нас, Ликовна култура, Математика |

ТОК ЧАСА

|  |
| --- |
| **Уводни део часа (5 минута)** |
| * Наставник поставља мотивационо питање из Буквара: Шта спаја обале реке? Ученици одговарају на мотивационо питање а потом и на она питања која наставник може поставити, на пример: Какви мостови постоје? Зашто људи граде мостове? ... * Најава наставне јединице. |
| **Главни део часа (30 минута)** |
| * Ученици изговарају речи у којима се глас Мм чује у три позиције (на почетку, на крају и у средини речи). * Ученици се упознају са графичком структуром слова Мм путем *мини бојанке* (боје велико и мало слово Мм). * Рад на задатку у Буквару: Испод слике напиши онолико тачкица колико реч има гласова. Ученици ће испод слике мача поставити три тачкице, испод слике мараме шест, а испод слике сома три. * Ученици потом раде задатак у маргини; препознају слова м у свакој задатој речи и заокружују их, а ученици који знају да читају могу наведене речи и прочитати. * Наставник исписује велико и мало штампано слово Мм по табли и упознаје ученике са њиховом графичком структуром. * Ученици исписују два реда слова Мм у Буквару. * Рад на задацима у Буквару: у првом задатку ученици уписују слова која недостају у речима испод слика (аналитичко-синтетичка вежба); у другом задатку састављају реч мама; након тога сваки ученик каже име своје маме и усмено описује њен физички изглед; у трећем задатку различитим бојама боје делове машне у којима су уписана велика и мала слова Мм. |
| **Завршни део часа (10 минута)** |
| * Повратна информација: Ученици у свескама пишу један ред великог и малог слова Мм, а потом цртају појмове који у својим називима имају глас Мм (на почетку, у средини и на крају). |